LT Europos Sąjungos oficialusis leidinys C 200/3

Pranešimas dėl vienai Taivano bendrovei suteikto leidimo netaikyti antidempingo priemonių iš Taivano siunčiamo glofosato importui

(2005/C 200/03)

Komisija gavo informaciją apie Taivano bendrovę, kuriai buvo leista iš Taivano siunčiamo glofosato importui netaikyti antidempingo priemonių, išplėstų 2002 m.

1. Prekė ir galiojančios priemonės

Susijusi prekė yra glifosatas, klasifikuojamas KN kodais ex 2931 00 95 ir ex 3808 30 27.

Reglamentu (EB) Nr. 368/1998 (1) Taryba nustatė galutines antidempingo priemones glifosato, kurio kilmės šalis yra Kinijos Liaudies Respublika (toliau — KLR), importui. 2002 m. sausio mėn., atlikus tyrimą dėl pažeidimų pagal 1995 m. gruodžio 22 d. Tarybos reglamento (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (2), (toliau — pagrindinis reglamentas) 13 straipsnį, Taryba Reglamentu (EB) Nr. 163/2002 (3) išplėtė muitą, taikomą glifosato, kurio kilmės šalis yra KLR, importui, iš Malaizijos ir Taivano siunčiamo glifosato importui (nepaisant to, ar yra nurodoma, kad jo kilmės šalys yra Malaizija ar Taivanas, ar ne), išskyrus tą, kurį pagamino Sinon Corporation Taivane ir viena bendrovė Malaizijoje.

Pagal pagrindinio reglamento 11 straipsnio 2 ir 3 dalis, Taryba Reglamentu (EB) 1683/2004 (4) nustatė galutinį antidempingo muitą KLR kilmės glifosato importui ir išplėtė jo taikymą iš Malaizijos ir Taivano siunčiamo glifosato importui (nepaisant to, ar yra nurodoma, kad jo kilmės šalys yra Malaizija ar Taivanas, ar ne), išskyrus tą, kurį pagamino Sinon Corporation Taivane ir viena bendrovė Malaizijoje.

2. Naujausi pokyčiai

Komisija gavo ataskaitą iš pagrindinės bendrovės, teikiančios bendrovėms konkrečią informaciją, susijusią su inter alia akcijų paketais, kurioje nurodyta apie Sinon Corporation ir antrosios Taivano bendrovės santykius. Antroji Taivano bendrovė, taip pat susijusi su glifosato eksportu, atsisakė bendradarbiauti pirmiau minėtame tyrime dėl pažeidimų, todėl jai taikomos išplėstos antidempingo priemonės. Sinon Corporation neatskleidė ar nepripažino turinti ryšių su antrąja Taivano bendrove nei tyrimo dėl pažeidimų metu, nei po to.

Dėl Sinon Corporation ir bendrovės, taip pat susijusios su glifosato eksportu, kuri nebendradarbiavo tyrimo dėl pažeidimų metu, santykių, jei tai būtų patvirtinta tyrimo metu, nebūtų buvę galima Sinon Corporation atleisti nuo išplėstų muitų taikymo. Todėl galima reikalauti panaikinti atleidimą atgaline tvarka, jei jis buvo pagrįstas neteisinga ar klaidinga informacija, kurią suteikė Sinon Corporation. Be to, dėl Sinon Corporation ir bendrovės, kuriai taikomos išplėstos priemonės, santykių, nusistovėjusių atleidus ją nuo antidempingo priemonių, galima, jei tai bus patvirtinta, pareikalauti panaikinti šį atleidimą. Atsižvelgiant į tai, kas išdėstyta pirmiau, reikėtų atlikti tyrimą, ar Sinon Corporation atitiko visas sąlygas tuo metu, kai jai buvo suteiktas leidimas netaikyti išplėstų antidempingo priemonių iš Taivano siunčiamo glifosato importui ir jei taip, ar ji ir toliau atitinka šias sąlygas.

3. Procedūra

Siekdama gauti informaciją, kuri, jos nuomone, reikalinga tyrimui, Komisija išsiųs šio pranešimo kopiją ir klausimyno klausimus Sinon Corporation bei praneš apie tai Taivano valdžios institucijoms. Šią informaciją ir patvirtinamuosius įrodymus Komisija privalo gauti per 21 dieną nuo šio pranešimo paskelbimo Europos Sąjungos oficialiajame leidinyje dienos, nebent būtų nurodyta kitaip.

Visos suinteresuotosios šalys yra raginamos pareikšti savo nuomonę, pateikti kitą, nei atsakymai į klausimyną, informaciją ir patvirtinamuosius įrodymus. Šią informaciją ir patvirtinamuosius įrodymus Komisija privalo gauti per 21 dieną nuo šio pranešimo paskelbimo Europos Sąjungos oficialiajame leidinyje dienos, nebent būtų nurodyta kitaip.

Be to, Komisija gali išklausyti suinteresuotąsias šalis, jei jos pateikia prašymą, nurodantį, kad yra konkrečių priežasčių, dėl kurių jas reikėtų išklausyti. Šis prašymas turi būti pateiktas per 21 dieną nuo šio pranešimo paskelbimo Europos Sąjungos oficialiajame leidinyje dienos, nebent būtų nurodyta kitaip.

Visa suinteresuotųjų šalių medžiaga ir prašymai turi būti pateikiami raštu (ne elektronine forma, nebent prašoma kitaip) ir nurodant suinteresuotosios šalies pavadinimą, adresą, el. pašto adresą, telefono, fakso ir (arba) telekso numerius. Visa medžiaga raštu, įskaitant informaciją, kurios prašoma šiame pranešime, atsakymai į klausimyno klausimus ir konfidencialus suinteresuotų šalių susirašinėjimas ženklinamas „riboto naudojimo“ (5), ir, atsižvelgiant į pagrindinio reglamento 19 straipsnio 2 dalį, kartu pateikiamas ne konfidencialiam naudojimui skirtas variantas, kuris ženklinamas „Suinteresuotosioms šalims susipažinti“.

Komisijos adresas susirašinėjimui:

Commission européenne Direction Générale du Commerce Direction B Bureau: J-79 5/16 B-1049 Bruxelles Faks. (32 2) 295 65 05.

4. Atsisakymas bendradarbiauti

Tais atvejais kai suinteresuotoji šalis atsisako leisti naudotis reikalinga informacija, jos nepateikia per nustatytą terminą, arba akivaizdžiai trukdo tyrimui, teigiamos ar neigiamos išvados pagal pagrindinio reglamento 18 straipsnį gali būti daromos remiantis turimais faktais.

Paaiškėjus, kad kuri nors suinteresuotoji šalis pateikė melagingą ar klaidinančią informaciją, į tokią informaciją neatsižvelgiama, o remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies pagal pagrindinio reglamento 18 straipsnį, išvados grindžiamos turimais faktais, o rezultatas tai šaliai gali būti mažiau palankus nei tuo atveju, jei ji būtų bendradarbiavusi.

(1) OL L 47, 1998 2 18, p. 1. Reglamentas su paskutiniais pakeitimais, padarytais Reglamentu (EB) Nr. 1086/2000 (OL L 124, 2000 5 25, p. 1).

(2) OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 461/2004 (OL L 77, 2004 3 13, p. 12).

(3) OL L 30, 2002 1 31, p. 1.

(4) OL L 303, 2004 9 30, p. 1.

(5) Tai reiškia, kad dokumentas yra skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 4 straipsnį (OL L 145, 2001 5 31, p. 43). Pagal Tarybos reglamento (EB) Nr. 384/96 (OL L 56, 1996 3 6, p. 1) 19 straipsnį ir 1994 m. PPO Susitarimo dėl GATT VI straipsnio įgyvendinimo (Susitarimas dėl antidempingo) 6 straipsnį tai yra konfidencialus dokumentas.